Нобэрэ пщэдейрэ
Усыгъэм и дунейпсо махуэщ
Мэзхэм я дунейпсо махуэщ
Лъэпкъ зэхэгъэж зэращIым ебэныным и дунейпсо махуэщ
Гуащэ зыщIым и дунейпсо махуэщ
Гуащэ театрым и дунейпсо махуэщ
Даун узыфэр зыпкърытхэм я дунейпсо махуэщ
КъуэкIыпIэ Гъунэгъум хыхьэ къэралхэм щагъэлъапIэ Анэм и махуэр
Гъэрэ щIырэ щызэхэкI махуэщ
Куржым и гъунапкъэхъумэхэм я махуэщ
1918 гъэм Къэбэрдеймрэ Балъкъэрымрэ Совет властыр щагъэуващ.
1919 гъэм Венгриер Совет Республикэ зэрыхъуар хэIущIыIу ящIащ.
1961 гъэм КъухьэпIэ Сыбырым щаубрууа щIыпIэм деж япэ щIыдагъэр къыщыщIашащ.
1992 гъэм Тэтэрстаным референдум щекIуэкIащ къэрал щхьэхуэ хъуным и Iуэхум теухуауэ. Абы хэтахэм я процент 67-м нэблагъэм къагъэлъэгъуат дуней псом къыщалъытэ къэрал щхьэхуит хъуну зэрыхуейр.
2014 гъэм УФ-м ФедерацэмкIэ и Советыр арэзы техъуащ Кърымыр Урысейм къызэрыхыхьэжам теухуа зэгурыIуэныгъэм.
Нэмыцэ композитор цIэрыIуэ Бах Иоганн Себастьян къызэралъхурэ илъэс 334-рэ ирокъу.
Совет уэрэджыIакIуэ, актёр, эстрадэм и артистхэм ящыщу «СССР-м и цIыхубэ артист» цIэр япэу зыфIаща Утёсов Леонид (и цIэ-унэцIэ дыдэр Вайсбейн Лазарщ) къызэралъхурэ илъэси 124-рэ ирокъу.
Адыгэ тхакIуэ Махъсидэ Залымхъан къызэралъхурэ илъэси 109-рэ ирокъу.
Совет дзэ кхъухьлъатэзехуэ, авиацэм и генерал-лейтенант, Сталин Иосиф и къуэ Сталин Василий къызэралъхурэ илъэс 98-рэ ирокъу.
УФ-м щIыхь зиIэ, АР-м и цIыхубэ артисткэ Жанэ Нафисэт къыщалъхуа махуэщ.
Инджылызым щыщ киноактёр цIэрыIуэ, Бонд Джеймс и ролыр нэхъыфIу зыгъэзэщIахэм ящыщу къалъытэ Далтон Тимати и ныбжьыр илъэс 73-рэ ирокъу.
УФ-м нэгъуэщI къэрал IуэхухэмкIэ и министр Лавров Сергей и ныбжьыр илъэс 69-рэ ирокъу.
Абхъаз Республикэм и президент Хаджимбэ Рауль и ныбжьыр илъэс 61-рэ ирокъу.
Адыгэ сурэтыщI Хъуажь Рэмэзан и ныбжьыр илъэс 59-рэ ирокъу.
Биологие щIэныгъэхэм я доктор, КъБКъМУ-м и профессор Джатокъуэ Олег и ныбжьыр илъэс 58-рэ ирокъу.
Нэмыцэ футболист цIэрыIуэ, тренер Iэзэ, дунейми Европэми я чемпион Маттеус Лотар и ныбжьыр илъэс 58-рэ ирокъу.
Бразилием щыщ футболист цIэрыIуэ, дунейми къэрал зыбжанэми я чемпион, Кубок зэмылIэужьыгъуэхэр къэзыхьа, «Дыщэ топ», нэгъуэщI саугъэт куэд зыхуагъэфэща, ФИФА-м топджэгу нэхъыфI дыдэу 2004, 2005 гъэхэм къилъыта Рональдиньо и ныбжьыр илъэс 39-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 12 — 13, жэщым градуси 6 — 7 щыхъунущ.
Гъатхэпэм и 22, мэрем
Псыхэм я дунейпсо махуэщ
Балтие тенджызым и дунейпсо махуэщ
Таксистым и дунейпсо махуэщ. 1907 гъэм Лондон (Инджылыз) и уэрамхэм къыдыхьащ икIуа гъуэгуанэм и кIыхьагъымрэ абы пэкIуэ уасэмрэ къэзыгъэлъагъуэ счётчикхэр зытет автомобилхэр. Ди зэманым таксихэр дуней псом къыщалъытэ цIыхухэм Iуэхутхьэбзэ нэхъыбэ дыдэ яхуэзыщIэхэм ящыщу.
1874 гъэм Нью-Йорк и Стейтен Айленд щIыпIэм дунейм щыяпэу щрагъэкIуэкIащ теннисышхуэмкIэ зэпеуэ.
1888 гъэм футбол клуб 12-м я лIыкIуэхэм Лондон щрагъэкIуэкIа зэIущIэм къыщызэрагъэпэщащ Инджылызым и футбол лигэр.
1895 гъэм Париж къалэм Люмьер зэкъуэшхэм япэ кинофильмыр щагъэлъэгъуащ. «ЛэжьакIуэхэр Люмьер заводым къыдокIыж» — арат а фильм кIэщIым зэреджэр.
1897 гъэм «Славянский базар» рестораным и пэш щхьэхуэм щызэIущIэри зэпсэлъылIащ урыс режиссёр, театр лэжьакIуэ цIэрыIуэхэу Немирович-Данченкэ Владимиррэ Станиславский Константинрэ. Абдеж ахэр щызэгурыIуауэ щытащ Москва художественнэ театр къыщызэгъэпэщыным теухуауэ. МХТ-р къыщызэрагъэпэща махуэу къалъытэ ар.
1933 гъэм Германием и Мюнхен къалэм пэмыжыжьэу иIэ Дахау щIыпIэм деж щащIащ япэ фашист концлагерыр.
1943 гъэм фашистхэм ягъэсащ е яукIащ Белоруссием щыщ Хатынь къуажэм дэсахэр — цIыхуи 149-рэ.
1945 гъэм Каир къалэм (Мысыр Республикэ) Хьэрып къэралхэм я лигэ къыщызэрагъэпэщащ. ЯпэщIыкIэ абы хыхьат Мысырыр, Сириер, Ливаныр, Иракыр, Трансиорданиер (иджырей Иорданиер), Сауд Хьэрыпымрэ Йеменымрэ.
1951 гъэм Москва и Шаболовкэ телецентрыр и лъабжьэу СССР-м лэжьэн щыщIидзащ Телевиденэм и студие нэхъыщхьэм.
Актёр цIэрыIуэ, СССР-м и цIыхубэ артист Жжёнов Георгий къызэралъхурэ илъэси 104-рэ ирокъу.
РСФСР-м щIыхь зиIэ и егъэджакIуэ Жамбэч Мухьэдин къызэралъхурэ илъэс 91-рэ ирокъу.
Биологие щIэныгъэхэм я доктор, КъБКъМУ-м и профессору икIи и япэ ректору щыта, КъБР-мрэ УФ-мрэ щIэныгъэмкIэ щIыхь зиIэ я лэжьакIуэ ФиIэпщэ Борис къызэралъхурэ илъэс 83-рэ ирокъу.
Урысей уэрэджыIакIуэ, музыкант, УФ-м щIыхь зиIэ и артист Сюткин Валерий и ныбжьыр илъэс 61-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градуси 5 — 6, жэщым градуси 3 — 4 щыхъунущ.
Зыгъэхьэзырар ЖЬЭКIЭМЫХЪУ Маринэщ.
